Folketing
2003-02-27

Hvis vi fortsætter med vores eftergivende holdning til børns alkoholforbrug, vil de kommende årtier afføde endnu flere alkoholikere, end vi har i dag, for vi ved, at det store alkoholindtag ikke alene har fysiske konsekvenser, det har også store sociale konsekvenser. De unge kan ikke passe deres skole ordentligt, og det kan få vidtrækkende betydning for, om de vælger at fortsætte med en uddannelse. Finn Hardt, som er overlæge ved Hvidovre Hospital, siger, at unge med dårlige alkoholvaner ofte kommer til at flakke fra job til job senere i livet, fordi de ikke kan stå op om morgenen og ofte bliver fyret. Antallet af grundstødte skæbner på grund af alkohol er svært at gøre op. Der er et kraftigt behov for, at vi gør noget ved det, at der bliver skabt en konsekvent og helhedsorienteret alkoholpolitik i Danmark, en politik, der forbinder lovgivning med praksis gennem et personligt ansvar. Hvis vi tænker på markedsføring og alkoholindustri, så synes de ellers ikke at lade sig anfægte af politiske målsætninger og erklæringer om folkesundhed og om børns og unges store alkoholforbrug.